## Pravilnik o načinu izračuna kapitala, jamstvenog kapitala i adekvatnosti kapitala društava za osiguranje

### NN 78/2006 (14.7.2006.), Pravilnik o načinu izračuna kapitala, jamstvenog kapitala i adekvatnosti kapitala društava za osiguranje

# HRVATSKA AGENCIJA ZA NADZOR FINACIJSKIH USLUGA

1872

Na temelju članka 101. stavak 1. toč. 1; 2; 3 i 9., članka 103. stavak 1. točke 1.; 2. i
stavak 3.. Zakona o osiguranju (»Narodne novine« br.
151/2005.) Hrvatska agencija za nadzor financijskih usluga donijela je na
sjednici održanoj 6. srpnja 2006. godine

## PRAVILNIK

### O NAČINU IZRAČUNA KAPITALA, JAMSTVENOG KAPITALA I ADEKVATNOSTI KAPITALA DRUŠTAVA ZA OSIGURANJE

OPĆE ODREDBE

Članak 1.

(1) Ovim Pravilnikom utvrđuje se način izračuna
visine kapitala, jamstvenog kapitala i visina adekvatnosti kapitala društava za
osiguranje, te rokovi i način izvještavanja Hrvatske agencije za nadzor
financijskih usluga (u daljnjem tekstu: Agencija).

(2) Ovim Pravilnikom također se podrobnije
propisuju odredbe članka 101. stavka 1. točke 1, 2, i 3. Zakona o osiguranju (u
daljnjem tekstu: Zakon):

1. opis i sadržaj pojedinih stavki koje se
koriste pri izračunu kapitala društava za osiguranje i adekvatnosti kapitala,

2. podrobnija obilježja podređenih dužničkih
financijskih instrumenata iz članka 96. stavka 2. Zakona i nelikvidnih
sredstava iz članka 97. stavka 2. Zakona i

3. obilježja sredstava na računima članova
uzajamnog društva za osiguranje iz članka 41. Zakona.

(3) Odredbe ovog Pravilnika na odgovarajući se
način primjenjuju i na društva koja obavljaju poslove reosiguranja, društva za
uzajamno osiguranje te pool osiguranja.

POSTAVKE PRI IZRAČUNU
KAPITALA

Članak 2.

U svrhu primjene pravila o upravljanju rizicima,
odnosno utvrđivanja adekvatnosti kapitala, društva su dužna izračunavati iznos
kapitala sukladno odredbama članka 94. Zakona, te visinu jamstvenog kapitala
sukladno odredbama članka 100. Zakona.

KAPITAL DRUŠTVA

Članak 3.

Pri izračunu kapitala u obzir se uzimaju stavke
osnovnog kapitala društva za osiguranje iz članka 95. Zakona, stavke dopunskog
kapitala društva za osiguranje iz članka 96. Zakona odnosno stavke odbitaka pri
izračunu kapitala iz članka 97. Zakona.

JAMSTVENI KAPITAL
DRUŠTVA

Članak 4.

Jamstveni kapital predstavljaju stavke osnovnog
kapitala iz članka 95. Zakona i stavke dopunskog kapitala iz članka 96. stavka
1. Zakona, uz uvjete propisane ovim Pravilnikom.

IZRAČUNAVANJE I
IZVJEŠĆIVANJE

Članak 5.

(1) Visinu kapitala i jamstvenog kapitala
društvo za osiguranje izračunava tromjesečno sa stanjem na zadnji dan kalendarskog
tromjesečja.

(2) Društvo za osiguranje koje obavlja poslove
iz skupine životnih i neživotnih osiguranja (kompozitno društvo), izračun
kapitala, odnosno jamstvenog kapitala utvrđuje i iskazuje odvojeno za životna i
neživotna osiguranja.

(3) Izračun kapitala i jamstvenog kapitala
društva iskazuju na obrascu *»Izračun kapitala društava za osiguranje prema
članku 94. i jamstvenog kapitala prema članku 100. Zakona o osiguranju sa
stanjem na dan \_\_\_\_\_\_\_\_\_\_\_«* – Obrazac – IK.

(4) Obrazac IK sastavni je dio ovog Pravilnika i
društvo za osiguranje obvezno ga je dostaviti nadzornom tijelu u roku od mjesec
dana od isteka tromjesečja.

(5) Iznimno od stavka 4. ovoga članka, podaci o
stanju na posljednji dan kalendarske godine dostavljaju se u roku propisanom za
dostavu godišnjeg financijskog izvješća (tri mjeseca nakon isteka kalendarske
godine, odnosno društvo koje obavlja poslove reosiguranja u roku od četiri
mjeseca od isteka kalendarske godine).

(6) Iznimno od odredbi stavka 4. i 5. ovog
članka, u slučaju zahtjeva sukladno članku 158. stavku 4. Zakona, društvo za
osiguranje dužno je dostaviti propisano izvješće u roku kojega odredi nadzorno
tijelo.

ISPUNJENJE UVJETA
ADEKVATNOSTI KAPITALA

Članak 6.

(1) Društvo za osiguranje koje obavlja poslove
iz skupine životnih i neživotnih osiguranja (kompozitno društvo), adekvatnost
kapitala utvrđuje i iskazuje odvojeno za životna i neživotna osiguranja.

(2) Društvo za osiguranje ispunjava uvjete
adekvatnosti kapitala u skupini životnih, odnosno neživotnih osiguranja, ako je
kapital u pojedinoj skupini jednak ili viši od granice solventnosti izračunate
sukladno članku 98. odnosno 99. Zakona. U tom slučaju društvo za osiguranje
iskazuje adekvatnost kapitala u pojedinoj skupini osiguranja ili višak
kapitala.

(3) Društvo za osiguranje ne ispunjava uvjete
adekvatnosti kapitala u skupini životnih odnosno neživotnih osiguranja, ako je
kapital u pojedinoj skupini manji od granice solventnosti izračunate sukladno
članku 98. odnosno 99. Zakona. U tom slučaju društvo za osiguranje u pojedinoj
skupini osiguranja iskazuje neadekvatnost kapitala ili nedostatak kapitala.
Nedostatak kapitala, u odnosu na granice solventnosti, iskazuje se s negativnim
predznakom.

(4) U slučaju nedostatka kapitala
(neadekvatnosti kapitala) u jednoj skupini osiguranja i viška u drugoj skupini,
sukladno odredbama članka 296. stavka 3. Zakona, društvo za osiguranje može
kapital koji je u jednoj skupini osiguranja iznad zahtijevanog iznosa prenijeti
u drugu skupinu osiguranja.

(5) Prije prijenosa kapitala iz jedne skupine skupine osiguranja u drugu, društvo iz stavka 4. ovog
članka dužno je dostaviti nadzornom tijelu prijedlog odluke o namjeri prijenosa
kapitala i ishoditi suglasnost iz članka 296. stavka 5. Zakona.

ISPUNJENJE UVJETA
ADEKVATNOSTI JAMSTVENOG KAPITALA

Članak 7.

(1) Društvo za osiguranje koje obavlja poslove
iz skupine životnih i neživotnih osiguranja (kompozitno društvo), adekvatnost
jamstvenog kapitala utvrđuje i iskazuje odvojeno za životna i neživotna
osiguranja.

(2) Sukladno odredbama članka 100. stavka 2.
Zakona, društvo za osiguranje ispunjava uvjet adekvatnosti jamstvenog kapitala
u skupini životnih odnosno neživotnih osiguranja, ako je jamstveni kapital u
pojedinoj skupini jednak ili viši od 1/3 granice solventnosti izračunate
sukladno članku 98. odnosno 99. Zakona. U tom slučaju društvo za osiguranje
iskazuje adekvatnost jamstvenog kapitala u pojedinoj skupini osiguranja ili
višak jamstvenog kapitala.

(3) Društvo za osiguranje ne ispunjava uvjet
adekvatnosti jamstvenog kapitala u skupini životnih odnosno neživotnih
osiguranja, ako je jamstveni kapital u pojedinoj skupini manji od 1/3 granice
solventnosti izračunate sukladno članku 98. odnosno 99. Zakona. U tom slučaju
društvo za osiguranje u pojedinoj skupini osiguranja iskazuje neadekvatnost ili
nedostatak jamstvenog kapitala. Nedostatak jamstvenog kapitala, u odnosu na
granice solventnosti, iskazuje se s negativnim predznakom.

(4) Iznimno od odredbe stavka 2. i 3. ovoga
članka, jamstveni kapital društva za osiguranje ne smije biti manji od:

– iznosa 15.000.000,00 kuna ako društvo obavlja
poslove osiguranja samo iz pojedine vrste neživotnih osiguranja,

– iznosa 22.500.000,00 kuna ako društvo obavlja
poslove osiguranja iz svih vrsta neživotnih osiguranja ili pojedine vrste
osiguranja iz članka 3. stavka 2. točke 10. do 15. ovoga Zakona,

– iznosa 22.500.000,00 kuna ako društvo obavlja
poslove životnih osiguranja,

– iznosa 22.500.000,00 kuna ako društvo obavlja
poslove reosiguranja.

MJERE U SLUČAJU
NEISPUNJENJA UVJETA ADEKVATNOSTI KAPITALA

Članak 8.

(1) Prema odredbama članka 105. Zakona o
osiguranju, ako kapital društva za osiguranje zbog povećane granice
solventnosti ili drugih razloga nije dostatan, uprava društva za osiguranje
dužna je neodgodivo prihvatiti mjere u svrhu osiguravanja kapitala za koje je
nadležna, odnosno dužna je izraditi prijedlog mjera za koja su nadležna druga
tijela društva za osiguranje.

(2) O mjerama, odnosno prijedlozima mjera iz
stavka 1. ovoga članka uprava je dužna izvijestiti nadzorno tijelo u roku od 8
dana od njihova donošenja.

Sadržaj i način popunjavanja obrasca *»Izračun
kapitala društava za osiguranje prema članku 94. i jamstvenog kapitala prema
članku 100. Zakona o osiguranju sa stanjem na dan \_\_\_\_\_\_\_\_\_\_\_«* – Obrazac – IK.

Članak 9.

(1) Pri izračunu osnovnog kapitala uključuju se
stavke pod rednim brojem I. obrasca kako slijedi:

1. Pod rednim brojem I. točka 1. obrasca unosi
se podatak o temeljnom kapitalu dioničkog društva za osiguranje, odnosno
društva za uzajamno osiguranje.

Društva za osiguranje unose podatak o uplaćenom
kapitalu na temelju redovnih dionica. Podatak iz obrasca IK na dan izvještajnog
razdoblja jednak je stanju temeljnog kapitala koje je na zadnji dan tromjesečja
upisano u sudskom registru, bez kapitala upisanog po osnovi povlaštenih
dionica.

Temeljni kapital društva za uzajamno osiguranje
čini uplaćeni temeljni kapital društva sukladno odredbama članka 40. stavka 1.,
stavka 2. i stavka 3. Zakona i sredstva na računima članova društva za
osiguranje sukladno odredbama članka 41. stavka 1. i 2. Zakona.

2. Pod rednim brojem I. točka 2. obrasca unosi
se podatak o visini pričuva kapitala koje se ne odnose na obveze iz osiguranja
i to:

– zakonske pričuve, propisane člankom 222.
Zakona o trgovačkim društvima,

– statutarne pričuve (pričuve koje društvo
utvrdi statutom) i

– ostale pričuve, regulirane člankom 220. Zakona
o trgovačkim društvima.

3. Pod rednim brojem I. točka 3. unosi se
podatak o prenesenoj dobiti iz prethodnih obračunskih razdoblja i posljednjeg
obračunskog razdoblja za koje se raspoređuje dobit, a nakon donošenja odluke
skupštine o raspodjeli dobiti.

4. Otkupljene vlastite dionice pod rednim brojem
I. točka 4. čine odbitnu stavku osnovnog kapitala i
odnose se na vlastite dionice stečene sukladno odredbama članka 233. Zakona o
trgovačkim društvima.

5. Pod rednim brojem I. točka 5. nematerijalna
imovina kao odbitna stavka pri izračunu kapitala
uključuje osnivačke izdatke, goodwill, licenciranje,
patente i zaštitne znakove, programsku podršku (software)
i ostalu nematerijalnu imovinu.

Ako je software sastavni
dio hardwarea bez kojeg ne bi mogao raditi, tada se
takav software smatra dugotrajnom materijalnom
imovinom, a kada nije sastavni dio hardwarea
evidentira se kao nematerijalna imovina.

6. Pod rednim brojem I. točka 6. upisuje se
podatak o prenesenim gubicima iz prethodnih razdoblja i gubitak iz tekućeg
obračunskog razdoblja.

7. Pod rednim brojem I. točka 7. obrasca
iskazuju se podaci o razlici diskontiranih i nediskontiranih
tehničkih pričuva za štete, ukoliko društvo primjenjuje navedeni obračun. U tom
slučaju društvo za osiguranje dostavlja Izvješće u kojem za svaku vrstu
osiguranja prikazuje iznos pričuva šteta prije i iznos pričuva šteta nakon
diskontiranja.

(2) Pri izračunu dopunskog kapitala uzimaju se u
obzir stavke pod rednim brojem II. obrasca kako slijedi:

1. Pod rednim brojem II. točka 1. obrasca,
upisuje se podatak o temeljnom kapitalu uplaćenom na temelju kumulativnih
povlaštenih dionica po nominalnoj vrijednosti.

2. Pod rednim brojem II. točka 2. obrasca,
upisuje se podatak o podređenim dužničkim financijskim instrumentima što podrazmijeva vrijednosne papire i druge financijske
instrumente po osnovu kojih imatelj u slučaju stečaja ili likvidacije
izdavatelja ima pravo na isplatu nakon isplate drugih vjerovnika.

Podrobnija pravila za upotrebu podređenih
dužničko financijskih instrumenata propisana su u članku 10., 11. i 12. ovog
Pravilnika.

3. Pod rednim brojem II. točka 3. obrasca
upisuje se podatak o pričuvama kapitala povezanim s kumulativnim povlaštenim
dionicama, a proizlazi iz kumuliranog prava na isplatu neisplaćenih dividendi
prethodnih obračunskih razdoblja.

4. Pod rednim brojem II. točka 4. obrasca
upisuje se zbroj iznosa upisanih u točki 4.1. i 4.2.

5. Pod točkom 4.1. obrasca upisuje se iznos
priznatog neamortiziranog troška provizije zaključenja osiguranja. Troškovi
pribave osiguranja u izračunu matematičke pričuve ne smiju prelaziti 3,5% od
osigurane svote.

6. Pod točkom 4.2. upisuje se visina pričuva s
osnova vrednovanja imovine koje nisu izvanrednog karaktera.

(3) Pri izračunu kapitala, zbroj osnovnog i
dopunskog kapitala (jamstveni kapital) umanjuje se za stavke navedene pod
rednim brojem III. obrasca kako slijedi:

1. Pod rednim brojem III. točka 1. obrasca
upisuje se podatak o udjelima u drugim pravnim osobama iz članka 97. stavka 1.
točke 1. Zakona u kojima sudjelovanje bilo posredno ili neposredno omogućuje
20% ili više glasačkih prava, odnosno udjela u kapitalu određene pravne osobe,
ukoliko adekvatnost kapitala izračunavaju na temelju sličnih propisa.

2. Pod rednim brojem III. točka 2. obrasca
upisuje se podatak o ulaganjima u podređene dužničke instrumente i druga
ulaganja u društva iz prethodne točke koja se radi poštivanja adekvatnosti
kapitala tih društava uzimaju u obzir pri izračunu njihovog kapitala i u kojima
je udjel društva za osiguranje sukladan članku 9. stavku 1. Zakona.

3. Pod rednim brojem III. točka 3. obrasca
upisuje se podatak o visini nelikvidnih sredstava, a podrazumijeva oblik
imovine koji nije moguće brzo i lako transformirati u novac kada je to nužno
radi ispunjavanja dospjelih novčanih obveza (kao npr.
dionice koje ne kotiraju na organiziranim tržištima kapitala, ulaganja društva
za osiguranje u burzovne dionice, klirinško – depozitna društva, potraživanja
po osnovu uplata na garancijski račun Središnje depozitarne agencije,
potraživanja po osnovu uplata u druge svrhe koje su namijenjene uzajamnom
jamstvu za ispunjavanje obveza više osoba i druga sredstva).

PODREĐENI DUŽNIČKI
KAPITAL (PODREĐENI DUŽNIČKI FINANCIJSKI INSTRUMENTI) KAO STAVKA DOPUNSKOG
KAPITALA

Članak 10.

(1) Društvo za osiguranje može podređeni
dužnički kapital formiran po osnovi izdanih podređenih financijskih
instrumenata prikazivati kao stavku pri izračunu dopunskog kapitala, ako
ispunjava sljedeće uvjete:

a) ako iz ugovora između društva za osiguranje
kao izdavatelja i imatelja podređenog dužničkog instrumenta nedvojbeno
proizlazi da imatelj u slučaju stečaja odnosno likvidacije društva za
osiguranje ima pravo na naplatu svojih potraživanja tek nakon isplate drugih
vjerovnika,

b) ako je u cijelosti uplaćen, odnosno uzima se
u obzir samo uplaćeni iznos kapitala,

c) ugovor između društva za osiguranje i
podređenog vjerovnika ne smije sadržavati klauzule koje bi vjerovniku omogućile
isplatu prije dogovorenog roka dospijeća, osim u slučaju stečaja odnosno
likvidacije društva za osiguranje, odnosno ako nije drugačije utvrđeno ovim
Pravilnikom,

d) ugovor između društva za osiguranje i
podređenog vjerovnika može se promijeniti samo pod uvjetom prethodno dobivene
suglasnosti nadzornog tijela.

(2) Društvo za osiguranje može kod stavki za
izračun dopunskog kapitala prikazati podređeni dužnički kapital s određenim
rokom dospijeća kao i podređeni dužnički kapital koji nema određeni rok
dospijeća.

PODREĐENI DUŽNIČKI
KAPITAL S ODREĐENIM ROKOM DOSPIJEĆA

Članak 11.

(1) Podređeni dužnički kapital s određenim rokom
dospijeća mora osim uvjeta iz članka 10. stavka 1. ovog Pravilnika, ispunjavati
i sljedeće uvjete:

a) ugovoreni rok dospijeća mora biti najmanje 5
godina i 1 dan,

b) društvo za osiguranje mora visinu podređenog
dužničkog kapitala pri izračunu dopunskog kapitala postupno smanjivati s 20
postotnim kumulativnim diskontom za zadnjih 5 godina koje preostaju do njegova
dospijeća, na način da se pri izračunu dopunskog kapitala sa stanjem na dan
koji je:

• pet godina ili manje od pet i više od četiri
godine prije dana isplate cjelokupnog ili dijela iznosa uplaćenog dužničkog
financijskog instrumenta, za taj dio iznosa koristi 20% diskonta,

• u slučaju manje od četiri godine i više od tri
godine koristi se 40% diskonta,

• u slučaju manje od tri godine i više od dvije
godine koristi se 60% diskonta,

• u slučaju manje od dvije godine i više od
jedne godine, koristi se diskont od 80%,

• ako do datuma isplate preostaje godinu dana
ili manje, koristi se diskont od 100%, te se taj iznos ne uključuje u izračun
dopunskog kapitala.

PODREĐENI DUŽNIČKI
KAPITAL S NEODREĐENIM ROKOM DOSPIJEĆA

Članak 12.

(1) Podređeni dužnički kapital s neodređenim
rokom dospijeća mora osim uvjeta iz članka 10. stavka 1. ovog Pravilnika
ispunjavati i sljedeće uvjete:

a) financijski instrumenti ne mogu biti
isplaćeni na zahtjev imatelja bez prethodne suglasnosti nadzornog tijela, osim
u slučaju iz točke 2a. ovog članka,

b) društvu za osiguranje mora biti ostavljeno
pravo odgode isplate prinosa po tim instrumentima.

(2) Podređeni dužnički kapital, koji nema
određeni rok dospijeća može se isplatiti u slučaju:

a) ako je nadzornom tijelu dostavljena prethodna
obavijest pet godina prije namjeravane isplate
podređenog dužničkog kapitala pri čemu se primjenjuje diskontni obračun za
izračun dopunskog kapitala na način propisan člankom 11. ovog Pravilnika,

b) ako ne čini sastavni dio dopunskog kapitala,
odnosno ako je obračunat 100% diskont i

c) ako je za prijevremenu isplatu dobivena
prethodna suglasnost nadzornog tijela.

O namjeri prijevremene isplate društvo za
osiguranje mora obavijestiti nadzorno tijelo najmanje šest mjeseci prije datuma
namjeravane isplate i pritom priložiti plan izračuna
adekvatnosti kapitala prije isplate i po izvršenoj isplati. Nadzorno tijelo
odobrit će isplatu ako je iz navedenog plana vidljivo da će i nakon izvršene
isplate biti ispunjen uvjet adekvatnosti kapitala iz članka 6., odnosno
jamstvenog kapitala iz članka 7. ovog Pravilnika.

ZNAČAJKE SREDSTAVA NA
RAČUNIMA ČLANOVA DRUŠTVA ZA UZAJAMNO OSIGURANJE

Članak 13.

(1) Temeljni kapital društva za uzajamno
osiguranje mora biti najmanje jednak iznosu jamstvenog kapitala iz članka 100.
stavka 3. Zakona o osiguranju i mora biti u cijelosti uplaćen u novcu prije
upisa osnivanja društva u sudski registar.

(2) Statutom društva za uzajamno osiguranje može
biti određeno da temeljni kapital društva za uzajamno osiguranje čine i
sredstva na računima članova društva za uzajamno osiguranje.

(3) Sredstva na računima članova društva za
uzajamno osiguranje uzimaju se u obzir kao stavke temeljnog kapitala društva za
uzajamno osiguranje, ako je statutom društva utvrđeno da:

• su isplate s računa članova moguće pod uvjetom
da takav postupak ne ugrožava adekvatnost kapitala društva, odnosno ako su po
okončanom postupku likvidacije izmirene sve obveze društva,

• društvo za uzajamno osiguranje mora jedan
mjesec prije isplate s računa članova o namjeri isplate obavijestiti nadzorno
tijelo, osim povrata u slučaju prestanka članstva.

• društvo za uzajamno osiguranje ne smije
promijeniti statut u opsegu koji se odnosi na osobne račune članova društva za
uzajamno osiguranje, bez prethodnog odobrenja nadzornog tijela.

Članak 14.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-01/06-01/23

Urbroj: 326-01/06-1

Zagreb, 6. srpnja 2006.

Predsjednik Uprave

**Ante Samodol, v. r**

**Obrazac IK**

Naziv društva:\_\_\_\_\_\_\_\_\_\_\_\_\_\_\_\_\_\_\_\_\_\_

**Izračun kapitala društva za osiguranje prema čl. 94. i jamstvenog kapitala prema čl.
100. Zakona o osiguranju sa stanjem na dan \_\_\_\_\_\_\_\_\_\_\_\_\_\_\_\_\_**

*u kunama*

|  |  |  |
| --- | --- | --- |
| Redni broj | I. OSNOVNI KAPITAL (1+2+3-4-5-6-7) |  |
| 1. | Temeljni kapital dioničkog društva za osiguranje uplaćen na temelju redovitih dionica, odnosno temeljni kapital društva za uzajamno osiguranje i sredstva na računima članova društva za uzajamno osiguranje |  |
| 2. | Pričuve kapitala koje se ne odnose na obveze iz osiguranja |  |
| 3. | Prenesena dobit nakon odbitka dividendi koje se isplaćuju |  |
| 4. | Otkupljene vlastite dionice |  |
| 5. | Nematerijalna imovina |  |
| 6. | Preneseni gubitak i gubitak tekuće godine |  |
| 7. | Razlika nediskontiranih i diskontiranih tehničkih pričuva za štete  *(osim kod izračuna osnovnog kapitala za vrste osiguranja iz članka 3. stavka 2. točke 1. osiguranje od nezgode i 2. zdravstveno osiguranje)* |  |
|  | II. DOPUNSKI KAPITAL (1+2+3+4) |  |
| 1. | Temeljni kapital uplaćen na temelju kumulativnih povlaštenih dionica |  |
| 2. | Podređeni dužnički financijski instrumenti |  |
| 3. | Pričuve kapitala povezane s kumulativnim povlaštenim dionicama |  |
| 4. | Druge stavke (4.1+4.2) |  |
| 4.1 | Iznos priznatog neamortiziranog troška provizije zaključenja osiguranja |  |
| 4.2 | Pričuve s naslova vrednovanja imovine koje nisu izvanrednog karaktera |  |
|  | JAMSTVENI KAPITAL I+II |  |
|  | III. STAVKE ODBITKA (1+2+3) |  |
| 1. | Udjeli u drugim društvima za osiguranje, koncernu osiguravatelja, bankama, burzovno-posredničkim društvima, društvima za upravljanje i drugim financijskim institucijama koji su sukladni članku 9. stavku 1. Zakona, te ukoliko adekvatnost kapitala izračunavaju na temelju sličnih propisa |  |
| 2. | Ulaganja u podređene dužničke instrumente i druga ulaganja u osobe iz točke 1. ovoga stavka koja se radi poštivanja adekvatnosti kapitala tih osoba, uzimaju u obzir pri izračunu njihova kapitala i u kojima je udjel društva za osiguranje sukladan članku 9. stavku 1. Zakona |  |
| 3. | Nelikvidna sredstva  *(dionice koje ne kotiraju na organiziranim tržištima te druga sredstva koja nije moguće unovčiti u trenutku kada je to nužno radi ispunjavanja dospjelih novčanih obveza)* |  |
|  | KAPITAL I+II-III |  |
| *Napomena: Društvo za osiguranje koje obavlja poslove osiguranja u skupinama životnih i neživotnih osiguranja dužno je izračunavati kapital društva odvojeno za skupinu životnih i neživotnih osiguranja* | | |
| 1. | Granica solventnosti (prema čl. 98. odnosno 99. Zakona) |  |
| 2. | Kapital |  |
|  | Više/manje kapitala (2-1) |  |
| 1. | 1/3 granice solventnosti (prema čl. 98. odnosno 99. Zakona) |  |
| 2. | Jamstveni kapital |  |
|  | Više/manje jamstvenog kapitala (2-1) |  |

Mjesto i datum: \_\_\_\_\_\_\_\_\_\_   Podatke prikupio:\_\_\_\_\_\_\_\_\_\_\_\_\_\_\_\_\_\_

(čitko ime i prezime, potpis)

Odgovorna osoba: \_\_\_\_\_\_\_\_\_\_\_\_\_\_

Pravilnik, NN 78/2006-1872
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)